《暨阳怀古二十三首 其十四 席帽峰》
清代·缪徵甲

有元至正间，暨阳成盗薮。乡民多胁从，帅欲骈民首。

徵士为帅多，民特失父母。本无乐祸心，抚之皆我有。

闻多帅感悟，片语活万口。岂徒誇著作，千金享敝帚。

大府荐其才，前后徵不受。伪吴及洪武，两聘皆却走。

矫矫云中龙，皭然绝氛垢。桑梓铭其功，懦顽化其守。

是古乡先生，宜饮社公酒。辽东管邴王，千载乃有偶。

作者简介：缪徵甲，字布庐，江阴人。诸生。有《存希阁诗集》。